  Анжелика Тихонова корреспондент Россиысь финн-угор калыкъёслэн ассоциацизылэн ӧтчамез 2017-тӥ арын 27-30-тӥ куарусёнэ Коми элькунын Сыктывкарын ортчоз. Ассоциацилэн Уставезъя ужрад ньыль арлы огпол радъяське. Со сярысь «Удмурт Кенеш» огазеяськонлэн Пичи кенешаз вераз «Удмурт Кенешлэн» тӧроез вӧзын ужась экспертно-консультативной кенешлэн кивалтӥсез Игорь Семёнов. Солэн кылъёсызъя, Россиысь финн-угор калыкъёслэн ассоциацизылэн 26-тӥ куартолэзе Петрозаводскын (Карелия) ортчоно вуоно кенешаз азьвалтэтлэн нимыныз ӧтчамлы «Финно-угорские народы России: гражданская идентичность и этнокультурное многообразие» тема ӵектэмын луоз. «Мон малпасько сое юнматозы, та темаез. Малы ке шуоно президиумын споръяськон со сярысь ӧй вал, огкыл шедьтэмын», — пусйиз Игорь Семёнов. Солэн верамезъя, ӧтчамын вить секциос ужалозы. Нырысетӥез — «Кыл, дышетон, тодос», кыкетӥез - «Лулчеберет но этнотуризм», куинетӥез — «Экология — йӧскалыклэн тазалыкез», ньылетӥез — «Иворъёсты вӧлмытӥсь ёзэсъёс но ивортодэт вӧлмытонъя технологиос», витетӥез — «Егитъёс, кунмуртлык, Атыкай музъемез гажан, йылолъёс». Со сяна, «Мерлыко вачеужан но ужбергатон» темая котырес ӝӧк ортчоз на. Чакланъёсъя, нырысетӥ секциын валтӥсь докладэз лыдӟоз Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез, кылосбур тодосъя доктор Наталья Кондратьева, нош «Егитъёс, кунмуртлык, Атыкай музъемез гажан, йылолъёс» секциын — Росси Федерацилэн Кун Думаысьтыз депутат, истори тодосъя доктор Алексей Загребин. «Экология — йӧскалыклэн тазалыкез» секциын доклад лыдӟись быръемын ӧвӧл на. Со сяна, пӧртэм секциосын сопредседательёсы ӵектэмын Ижкарысь эм академилэн ректорез Николай Стрелков, «Мынам Удмуртие» телерадиокомпаниысь валтӥсь редакторлэн воштӥсез Сергей Касаткин, «Удмурт Кенеш» огазеяськонлэн тӧроез Татьяна Ишматова. Тегъёс: Ижкар Удмуртия УдмуртКенеш удмуртъёс Мерлык финн-угоркалыкъёс  